ཅེས་རིག་འཛིན་སྐྱེས་ཆེན་གོང་མ་རྣམས་ལ་མཆོད་པ་བརྗོད་པའི་མདུན་བསུས་ཏེ་ཞུ་བ་ལ།དེ་ཡང་རིག་འཛིན་གྲུབ་ཆེན་ཟིང་བ་མཐུ་ཆེན་མཆོག་གིས་བྱིན་གྱིས་རླབས་པའི་གནས་མཆོག་མདོ་སྨད་ས་ཡི་ཐིག་ལེ་གནས་ཆེན་ཤར་གཉན་དུང་རི་དཀར་པོ་དང་མ་རྒྱུད་གསང་བའི་གནས་ཆེན་བྱང་ཕྱོགས་བྱ་དུར་རྩེ་དགུ།བཀའ་བློན་བདུད་གཞོམ་ཆེན་མོའི་མདུན་ཞོལ་དུ་ཆགས་པའི་སྐྱང་ཚང་དགོན་ཕུན་ཚོགས་དར་རྒྱས་གླིང་གི་གསས་ཁང་ཕྱི་ནང་རྟེན་དང་བརྟེན་པ་བཅས་བསྐྱར་བཞེངས་ལེགས་གྲུབ་ཀྱི་རབ་གནས་མཛད་སྒོ་དང་།མཛད་སྒོ་འདི་ལ་སྐུ་དངོས་སུ་ཕེབས་པའི་རང་ཅག་གི་རྩ་བའི་བླ་མ་༧སྐྱང་སྤྲུལ་དྲི་མེད་འོད་ཟེར་རིན་པོ་ཆེ་གཙོས་པའི་ཟིང་ཆུའི་དགོན་མ་ལག་བཅུ་དགུའི་བླ་སྤྲུལ་མཁན་གསུམ་གྱི་སྡེ་དང་།རབ་འབྱམས་དགེ་བའི་བཤེས་གཉེན་གྱི་སྡེ།གསང་སྔགས་རིག་པ་འཛིན་པའི་སྡེ།བསླབ་གསུམ་འཛིན་པའི་སེམས་དཔའ་འདུས་སྡེ་རྒྱ་མཚོ་རྣམས་དང་།དེ་བཞིན་ཏང་དང་མི་དམངས་སྲིད་གཞུང་གི་དབུ་ཁྲིད་རྣམ་པ།དད་ལྡན་བསྟན་པའི་སྦྱིན་བདག་རྣམ་པ་སོགས་བཅས་ལ།གུས་པས་བྱང་བྱ་དུར་དགའ་མལ་དགོན་ཆེན་གྱི་མཁན་མིང་གི་ངོས་སམ།ཟིང་ཆུའི་དགོན་མ་ལག་བཅུ་དགུའི་འཐུས་ཚབ་ངོས་ནས་བཀྲ་ཤིས་བདེ་ལེགས་ཞུ་བ་དང་ལྷན།དཔལ་སྐྱང་ཚང་དགོན་པའི་བླ་སློབ་གྲྭ་ཚང་འདུས་མང་རྒྱ་མཚོ་ཡོངས་དང་ལྷ་སྡེ་མི་དམངས་ཡོངས་ཀྱི་མཛད་བཟང་ལ་ཡང་བཀའ་དྲིན་ཐུགས་རྗེ་ཆེ་ཞུ།དེ་ནས་བཀྲ་ཤིས་ཚིག་གསུམ་གྱི་སྒོ་ནས་ཞུ་བ་ལ།